中秋望月
作者：王令
朝代：宋

paragraphs: 月形何完完，秋靜氣彌放。
玉輪困瑕纇，投擲去天仗。
前無衡軛施，憑誰挽能上。
回旋天地周，馳騁固已壯。
古今磨不磷，剛耿固可諒。
予欲假之游，自投上窮亢。
東折扶桑枝，西塞昧谷曠。
天機與迴斡，日馭縱休暢。
苟留揚輝中，無復顛側悵。
是謀敢吾專，行矣天帝訪。
傳聞天路艱，蹉蹶就淪喪。
帝居深九閽，有謁未易傍。
鬼神喜陰暗，陳列忌忠亮。
進知自致艱，退使斯謀妄。
回頭暮堂上，螢爝光相望。